Banyana nie Ciprus toe om getalle te vul | Netwerk24
Janine van Wyk, kaptein van Banyana Banyana.Foto: Gallo Images
Noudat Banyana Banyana die status as 'n Wêreldbeker-kwalifiseerder verwerf het, gaan hy nie beskeie doelwitte in die jaarlikse sokkertoernooi om die Ciprusbeker nastreef nie.
Hy pak Finland Woensdag in sy eerste groepwedstryd in dié toernooi, waaraan 12 spanne deelneem.
Die Suid-Afrikaanse kaptein, Janine van Wyk, het op die vooraand van die toernooi gesê hulle is vanjaar nie in Ciprus om slegs mee te ding nie.
"Ons wil verbeter op verlede jaar, toe ons sesde was," sê die kaptein.
Dit was die beste wat Banyana al in dié toernooi kon vaar.
Van Wyk, wat vanjaar in haar sewende Ciprusbeker-toernooi speel, meen hulle kan die groepfase oorleef en hopelik nog onder die eerste drie spanne eindig.
Ons wil verbeter op verlede jaar, toe ons sesde was. Dis waarna ons nou streef.
"Dis waarna ons nou streef."
Suid-Afrika speel in sy ander twee groepwedstryde Vrydag teen Noord-Korea, waarna hy Maandag teen die Tsjeggiese Republiek te staan kom.
Van Wyk-hulle wil uiteraard met 'n sege wegspring, maar verwag 'n fisieke aanslag van die Finne
"In al die wedstryde teen die Europese spanne, moet jy jou staal vir 'n fisieke stryd," het sy gesê.
Desiree Ellis. Banyana Banyana se afrigter.
Die feit dat die SA afrigter, Desiree Ellis, voor die span se vertrek gesê daar kan nog 'n verandering of wat kom voor die Wêreldbeker-uitverkorenes bekend gemaak word, beteken die 23 spelers in Ciprus sal op hul tone bly.
Die toernooi in Ciprus, wat vanjaar die 12de keer beslis word, gaan baie goeie voorbereiding bied vir die WB-toernooi, wat van 7 Junie tot 7 Julie in Frankryk gehou word.
Banyana Banyana gaan voor die skouspel in Mei in Santa Clara kans kry om hom teen die voorste span in die wêreld, Amerika, te meet.